Filem Putus Sudah Kaseh Sayang

Pengarah

Filem Putus Sudah Kaseh Sayang diarah oleh pengarah P. Ramlee pada 1971.

Sinopsis

Mengisahkan Rostam (P. Ramlee) seorang pengurus bank. Mempunyai seorang isteri bernama Rosmah (Mariani) dan seorang anak lelaki yang masih remaja, Rizman (Bab Mustaffa). Rosmah disahkan lumpuh separuh badan dan hanya mampu bergerak sekitar dalam rumah menggunakan kerusi roda. Rostam yang kesunyian menanggung seksa batin di rumah, sering menghadiri majlis-majlis yang dianjurkan oleh kawan-kawannya. Sementara itu, anaknya Rizman pula sering membuang masa berlegar-legar di pusat hiburan terutama sekali di sebuah kedai minuman tempat kerja Lisda (Latifah Omar). Seorang pelayan wanita yang bekerja di sebuah kelab malam di ibu kota Kuala Lumpur. Lisda merupakan janda dan mempunyai seorang anak perempuan yang dipelihara oleh ibunya di sebuah perkampungan yang terletak di negeri Pahang. Di tempat kerja Lisda, ramai pengunjung yang meminatinya tetapi tidak pernah dilayan sehingga ke bilik tidur termasuk Rizman. Pada suatu malam, Rostam telah berkenalan dengan Lisda di sebuah majlis jamuan rakannya. Oleh kerana terlalu banyak meminum minuman keras, Rostam telah mabuk dan tiada siapa yang dapat membantunya. Hanya Lisda yang masih berada di situ. Dia terus membawanya untuk bermalam di rumah pangsanya. Sementara itu Rosmah sungguh bimbang kerana Rostam tidak pernah tidak pulang atau bermalam di tempat lain selama 21 tahun mereka mendirikan rumah tangga. Keesokan harinya, apabila Rostam pulang ke rumah, dia telah berbohong kepada isterinya dengan pelbagai alasan, namun diterima oleh Rosmah. Lisda pula mula berasa kurang senang apabila Rizmab sering mengajaknya mengadakan hubungan seks namun ditolak oleh Lisda. Apabila pulang ke rumahnya, Rostam pula berada disitu. Akibat gagal mengawal perasaannya, dia telah memarahi kepada Rostam yang secara kebetulannya telah menceroboh privasinya. Sebaik sahaja Rostam beredar dan ditegur oleh Mak Enon (Mak Enon), tuan sewa rumahnya, Lisda mula menyedari kesilapannya lalu dia menemui Rostam di pejabat keesokkan harinya. Dari situ, bermulalah episod percintaan antara mereka berdua. Percintaan Rostam dan Lisda mula diketahui Rosmah apabila dia menjumpai gambar Lisda didalam beg kerja suaminya dan lantas menyuruh orang gajinya. Keropok (A. K. Jailani) memanggil Lisda untuk datang ke rumahnya. Perasaan Rosmah semakin tertekan apabila Lisda menceritakan bahawa selain suaminya, anaknya Rizman juga menyimpan perasaan kepadanya. Setelah berfikir, Rosmah akhirnya mengalah dan mengizinkan agar Rostam mengahwini Lisda bagi mengelakkan Rizman juga menyintai wanita yang sama. 
Perkahwinan Rostam dan Lisda akhirnya diketahui Rizman dan akibat tidak dapat menerima kenyataan bahawa Lisda menjadi ibu tirinya, Rizman hilang akal dan terjadinya pergaduhan antara dua beranak sebaik sahaja Rostam pulang dari kerja. Ketika Rostam hampir-hampir hendak membunuh Rizman, Rosmah terjatuh dari tangga, menyebabkannya dia terkorban. Sebelum kematiannya dipangkuan Rostam, dia sempat berpesan kepada Rostam agar tidak memutuskan ikatan kekeluargaan dengan Rizman dan Lisda. Kerana mempercayai fitnah yang dilemparkan Rizman terhadap Lisda, Rostam terpaksa menceraikan Lisda dengan talak satu. Walaupun hanya sempat mendirikan rumah tangga hanya selama dua hari sahaja. 
Sejak kejadian itu, hubungan antara Rostam dan Rizman mula dingin apabila mereka berdua tidak bertegur sapa sebaik sahaja bertemu. Rizman akhirnya mengakui perbuatannya salah dan berdosa terhadap bapanya dan Lisda. Dia berjanji untuk mencari dan memujuk semula Lisda agar kembali ke pangkuan ayahnya, namun ditolak dengan mengatakan hanya ayahnya sahaja yang boleh memujuknya kembali. Sementara Rizman sedang memujuk Rostam agar mengambil kembali ibu tirinya, Mokhtar (Hashim Tovey) yang turut menyimpan perasaan terhadap Lisda telah melanggar Lisda dengan dengan kereta miliknya setelah mengetahui Lisda telah pun berkahwin dengan seorang pengurus bank. Dia berjaya diberkas oleh pihak polis selepas kejadian itu. Semasa dihospital, Rostam sempat berjumpa dengan ibu Lisda dan Kamsiah, anak perempuannya di sebuah wad kelas tiga Hospital Kuala Lumpur. Lisda berpesan kepada Rostam agar menjaga ibu dan anaknya sekiranya dia meninggal dunia kelak atau mengambilnya kembali sekiranya dia masih hidup. Beberapa minit kemudian, Lisda akhirnya meninggal dunia sebaik sahaja Rostam membacakan surah Yasin untuknya.